பெருங்குளம் பெருமாள் கோயில், தென்திருப்பேரையிலிருந்து 11 கி.மீ தொலைவில் அமைந்திருக்கிறது. நவ திருப்பதிகளில் 7-வது திருத்தலமான இந்தத் தலத்தில் கோயில் கொண்டிருக்கும் பெருமாளின் திருப்பெயர் வேங்கடவாணன். இவர், சனி பகவானின் அம்சத்துடன் விளங்குகிறார். ஆனந்த நிலைய விமானத்தின் கீழ் கிழக்கு நோக்கி நின்றபடி அருள்புரியும் இப்பெருமாள் மாயக் கூத்தன் என்றும் அழைக்கப்படுகிறார். நம்மாழ்வார் இப்பெருமானைக் காதலனாகவும், தன்னைக் காதலியாகவும் கொண்டு பாடல் இயற்றியிருக்கிறார். இங்கு வந்து பெருமாளை வணங்கினால் அனைத்து விதமான சனி தோஷங்களும் விலகும். திருமணத்தடை நீங்கும் மகப்பேறு கிடைக்கும் என்று நம்பப்படுகிறது.